
Dadansoddiad beirniadol o lythrennedd, rhifedd a chymhwysedd 
digidol fel cyfrifoldebau trawsgwricwlaidd.

Mae’r Cwricwlwm newydd o fewn golwg gyda phwyslais enfawr ar addysgu’n drawsgwricwlaidd fel y sonia Donaldson (2015, tud 40) ‘dylai llythrennedd, rhifedd a chymhwysedd digidol fod yn gyfrifoldebau trawsgwricwlaidd i’r holl athrawon a phobl sy’n gweithio gyda phlant a phobl ifanc.’ O fewn y traethawd hwn, bwriedir trafod am y tri chyfrifoldeb trwy gynnwys barnau amrywiaeth o ymchwilwyr am y cwricwlwm newydd a dyfodol addysg Cymru. 
Ydy trawsgwricwlaidd yn ystyrlon?
Trafoda Hayes (2010, tud 383) bod addysgu’n drawsgwricwlaidd yn ffordd o gynnig ffordd greadigol i ddatblygu gwybodaeth a sgiliau’r plant. Cytuna Estyn (2016) gyda hyn trwy uwcholeuo arfer da Ysgol Gynradd Ty’n y Wern sydd yn addysgu’n drawsgwricwlaidd mewn ffordd odidog. Trafodwyd ei bod yn cynnig ‘llu o gyfleoedd i ddefnyddio eu medrau llythrennedd, rhifedd a thechnoleg gwybodaeth a chyfathrebu (TGCh) yn dda.’ (Estyn, 2016) I lawer o ysgolion, mae dilyn esiampl yr ysgol hon yn bosibl, ond fel y dywed Gill (2007, tud 14) ‘ICT is expensive. It is expensive to buy, expensive to run and expensive to replace.’ Felly nid yw pob ysgol yn gallu ei fforddio a gall hyn fod yn ffactor enfawr sy’n dylanwadu ar ddysgu’r plant. 
Trafoda Barnes (2015, tud 65) am yr wyth fodel o addysgu’n drawsgwricwlaidd ac yr un sy’n amlygu ei hun yw’r model Symbolaidd oblegid nad yw cysylltiadau’n cael eu gwneud rhwng y pynciau. Mae’n bosib ystyried os nad yw llythrennedd, rhifedd a chymhwysedd digidol yn cael eu hintegreiddio’n ystyrlon, rydym yn edrych ar ddull Symbolaidd o addysgu’n drawsgwricwlaidd. Datgana Llywodraeth Cymru (2013, tud 9) ‘Dylai disgwyliadau llythrennedd a rhifedd gael eu hymgorffori, lle’n bosibl, yn ddisgwyliadau dysgu ar gyfer pob gwers.’ (Llywodraeth Cymru, 2013, tud. 9).’ Felly trwy wneud hyn, yn syth mae’r dysgu’n troi yn drawsgwricwlaidd, ac i ffwrdd o Symbolaidd, ond mae’n bwysig nad yw’n cael ei osod i mewn heb ystyr. Nid yn unig llythrennedd a rhifedd sy’n bwysig ond mae pwyslais enfawr ar gymhwysedd digidol, fel y dywed y Gweinidog Addysg Cymraeg, Kirsty Williams (dyfynnwyd gan Jisc, 2019) bod y byd yn newid ac mae’n bwysig sicrhau bod sgiliau technegol y plant yn datblygu’n barod ar gyfer y dyfodol. 
Dylai pynciau fod yn unigol neu wedi’u hintegreiddio?
Mae’r drafodaeth am ddefnyddio trawsgwricwlaidd yn enfawr gyda llawer o ymchwilwyr o blaid ac yn erbyn y dull. Trafoda Byrne (2017) bod dysgu’n drawsgwricwlaidd yn ffordd effeithiol i’r disgyblion ddechrau edrych ar bynciau mewn ffordd integreiddiol yn hytrach nag yn unigol. Bydd hyn felly’n hybu hyder y disgyblion gan gyfuno pwnc arall lle mae eu sgiliau’n gryfach. Pwysleisia Vygotsky (dyfynnwyd gan Barnes, 2015, tud 52) pwysigrwydd cyfuno cyd-destunau i wneud y dysgu yn fwy parhaol wrth i’r disgybl feddwl, siarad a thrafod sydd i raddau’n gallu hwyluso’r broses. Ar un llaw, teimla Byrne (2017) bod dysgu’n drawsgwricwlaidd yn heriol gan fod angen fwy o amser cynllunio ar yr athrawon. Ar y llaw arall pwysleisia Barnes (2015, tud 52) bod trawsgwricwlaidd yn gallu bod yn effeithiol os ydyw’n cael eu haddysgu gan athro proffesiynol, ond os ydyw yn y dwylo anghywir gallai droi’n ffordd amheus o addysgu. Yn ôl profiad personol, mae addysgu’n drawsgwricwlaidd yn ffordd effeithiol o integreiddio’r pynciau pwysig er mwyn datblygu gwybodaeth y disgyblion. 
Llythrennedd: Trafoda Llywodraeth Cymru (2017, tud 11) am y golwg newydd am Gymru lle mae’r pwyslais ar gydweithrediad clir rhwng y disgyblion a’r athro/wes. Y ddogfen hon oedd man cychwyn adroddiad yr Athro Donaldson (2015, tud 40) lle y sonnir am bwysigrwydd plant ‘a phobl ifanc gael pob cyfle hefyd i egluro eu meddwl, ystyried a thrafod syniadau a defnyddio sgiliau iaith ar lefel briodol.’ Cytuna Alber (2017) trwy ddatgan bod trafodaeth dda yn rhoi llais i bob plentyn ac yn darparu atebolrwydd i bawb, sydd yn bwysig iawn yn enwedig yn y cwricwlwm newydd. Cytuna Estyn (2016) â hyn trwy bwysleisio’r pwysigrwydd o ‘sicrhau bod lleisiau disgyblion yn cael eu clywed’.  
Rhifedd: Mae’n bwysig bod, nid yn unig yr athrawon ond y disgyblion yn deall y gwahaniaeth rhwng gwers fathemateg a dysgu rhifedd yn drawsgwricwlaidd. Fel sonia CfBT (2014, tud 4) ‘Mae rhifedd yn wahanol i’r pwnc mathemateg oherwydd mae’n golygu cymhwyso’r sgiliau a ddysgwyd mewn mathemateg mewn ffordd drawsgwricwlaidd, byd go iawn, nid dim ond y sgiliau eu hunain.’ Cytuna Estyn (CfBT, 2014, tud 5) trwy nodi nad yw’r ddwy'r un fath gan fod yn rhaid iddynt gymhwyso cyd-destunau bywyd go iawn o fewn pynciau eraill. Gwelir felly bod Estyn yn cefnogi’r dull trawsgwricwlaidd gyda phwyslais ar gyfuno pynciau. Mewn ffordd mae’n debyg fod Donaldson (2015) wedi ymateb i hyn o fewn y Fframwaith newydd trwy gyflwyno’r maes dysgu a phrofiad ‘Mathemateg a Rhifedd’. Dywed Donaldson (2015, tud 49) bod y maes hwn yn darparu’r profiadau sydd angen ar y disgyblion i feithrin sgiliau rhifedd a rhoi pwyslais ar sefyllfaoedd go iawn. 
Cymhwysedd Digidol: Trafoda Arthur et al (2013, tud 7) am hanes technoleg a chyfrifiadureg o fewn Cymru gan sôn am eu Grŵp Llywio TGCh a ffurfiwyd ym mis Ionawr 2013. Credan nhw dylai’r plant ddatblygu eu sgiliau i ddod yn ‘grewyr digidol arloesol’ ac yn ‘ddinasyddion digidol effeithiol’ (Arthur et al, 2013, tud 8). Gwelir cysylltiad amlwg rhwng yr adroddiad hwn ag adroddiad Donaldson (2015) gydag ef yn trafod argymhellion o adroddiad y Grŵp Llywio TGCH a gwelwn fod un o’i dibenion sef bod yn ‘ddinasyddion egwyddorol, gwybodus yng Nghymru a’r byd’ (Donaldson, 2015, tud 29) yn cysylltu’n. Gwelir cyswllt agos arall rhwng y diben ‘yn gyfranwyr mentrus, creadigol’ gyda gwaith Clive Jones (Gill, 2007, tud 4) wrth iddo nodi dylai addysg caniatáu i ddysgwyr fyw mewn byd lle maen nhw’n defnyddio technoleg yn hyderus. 
Pwysleisia Miltra (2013) bod plant yn gallu dysgu unrhyw beth ar ben eu hunain gan ddefnyddio’r wê a gall hyn fod yn fanteisiol iawn. Cytuna Donaldson (2015, tud 15) gan ddatgan gall y disgyblion ddefnyddio’r ‘technoleg yn greadigol i ymchwilio’ a thrwy wneud hyn fyddant yn ‘gyfranwyr mentrus, creadigol’ (Donaldson, 2015, tud 29). Ond mae’n bwysig sicrhau nad oes gormod o amser yn cael eu treulio ar ddyfeisiau technolegol gan welir o ymchwil Morgan (2014) bod yr unigolion sy’n treulio fwy nag pedair awr y dydd yn syllu ar sgrin cyfrifiadur yn fwy tebygol o fod yn fregus i salwch meddwl. Mae’n bwysig i ysgolion ystyried hyn gan fod 93% o ddisgyblion oed 8-11 yn treulio 13 a hanner o oriau'r wythnos ar-lein yn barod (Ofcom, 2019, tud 3). Mae felly angen ystyried bod Donaldson (2015, tud 29) yn targedi am ddyfodol llawn o ‘unigolion iach, hyderus’ ond os yw ymchwil Morgan (2014) yn gywir am fod dyfeisiau technoleg yn gallu achosi salwch meddwl i blant, mae angen meddwl os yw gwthio technoleg o fewn ysgolion cynradd yn gam cadarnhaol neu negyddol. Gwelir o fewn Ysgol A ar brofiad addysgu bod technoleg yn cael ei defnyddio yn raddol, ond efallai nad yw’r disgyblion yn ei defnyddio am y rhesymau cywir.  Gwelir fod llawer ohonynt yn ymchwilio ar y we yn aml ond nad ydynt byth yn siŵr beth fydd yn ymddangos ar-lein felly mae’n rhaid diogelu’r disgyblion o hyn. Felly trwy gynllunio pwrpasol, mae integreiddio cymhwysedd digidol trwy sicrhau profiadau bywyd go iawn, fel y pwysleisia ar wefan CEA (dyddiad anhysbys), yn ffordd o ddefnyddio technoleg mewn ffordd hwylus, ystyrlon ac yn drawsgwricwlaidd. 

Asesu 

Datgana Cwricwlwm Iwerddon (2013) bod asesu yn effeithio ar gymhelliant y disgyblion i ddysgu felly mae’n bwysig iawn i godi’r safonau. Cytuna Llywodraeth Cymru (2019) trwy nodi bod ‘asesu yn allweddol i gynnydd’ gan ei bod yn ffordd o ganfod cryfderau’r disgyblion a’r meysydd sydd angen iddynt wella. 
Yn ôl ARG (2003, tud 2) gellir asesu mewn nifer o ffyrdd gwahanol ond gwelir yng Nghymru bod y profion PISA yn boblogaidd iawn. Ond gwelir fod canlyniadau PISA yng Nghymru yn is na’r cyfartaledd gyda’r gweinidog wedi eu galw’n ‘brawychus’ ac yn ‘annerbyniol’ (BBC Cymru, 2019). Dywed Kirsty Williams (dyfynnwyd yn Llywodraeth Cymru, 2017) dengys profion PISA'r sgiliau angenrheidiol sydd angen ar y disgyblion ar gyfer y byd tu allan i’r ysgol. Cytuna Leighton Andrews (dyfynnwyd yn BBC Cymru, 2019) bod profion yn beth da a’r broblem fwyaf yw’r ffaith bod ysgolion wedi ‘dileu profion a thablau perfformiad.’ Ond gwelir o ganlyniadau PISA’r wythnos hon bod perfformwyr gorau Cymru wedi ‘cyflawni sgoriau is na chyfartaledd yr OECD’ (BBC Cymru, 2019). Dengys cysylltiad rhwng adroddiad Donaldson (2015, tud 79) gan nodi bod gormod o bwyslais ar brofion a dim digon ar yr hyn sydd yn bwysig, megis yr asesu. Mae’n bosib nad yw’r disgybl mwy abl a thalentog (MAT) yn teimlo’n iach ar ddiwrnod yr arholiad sy’n effeithio ar ei berfformiad ac felly yn ôl y canlyniad PISA nid yw’r disgybl hwnnw yn ddisgybl MAT. Trafoda Pocket Media (2018) hyn o fewn eu fideo trwy gyfeirio at ddyfodol Cymru lle bydd asesu’r dyfodol i gyd yn seiliedig ar dystiolaeth yn unig. Cytuna Black a William (1998, tud 3) trwy bwysleisio pwysigrwydd asesu ffurfiannol er mwyn sicrhau llwyddiant a chyflawniad cyffredinol. 

Datblygu Sgiliau

Er mwyn datblygu sgiliau ieithyddol, creda Donaldson (2015, tud 49) bod rhoi cyd- destun i’r dysgu gyda phrofiadau o sefyllfaoedd pob dydd yn hanfodol ac mae hyn yn fwy posib trwy addysgu’n drawsgwricwlaidd. Cytuna Barnes (2015, tud 70) gyda hyn wrth drafod y model Aml-ddisgyblaethol, lle mae’r dysgu yn deillio o brofiad penodol. Creda Barnes fod y model hwn yn effeithiol ar gyfer y dysgu ac addysgu gan ei fod yn hwylus ac o ddiddordeb i’r disgyblion. Ond hyd yn oed gyda’r profiadau arbennig hyn, creda Barnes (2015, tud 65) bod sgiliau trawsgwricwlaidd gwan yn arwain at ddysgu bregus na ellir ei drosglwyddo i’r disgyblion. Felly mae’n bwysig sicrhau bod athrawon yn cynllunio’n ofalus ar gyfer addysgu iaith yn drawsgwricwlaidd neu fe fydd sgiliau ieithyddol y disgyblion yn gwanhau.

Yn ôl Gill (2007, tud 5) ‘The rate of technological change is quickening every day.’ Felly mae addysgu plant sut i ddefnyddio technoleg yn holl bwysig, yn enwedig wrth ystyried bydd 65% o blant cynradd heddiw yn gweithio mewn swyddi sydd ddim yn bodoli eto (World Economic Forum, dyddiad anhysbys). Gyda’r sgiliau technegol hyn, creda Pearson (2018) gall y disgyblion ddysgu am godio gan fod pwyslais arno am y dyfodol. Dywed Pearson (2018) bod y gallu i godio yn galluogi pobl ifanc i ddod yn grewyr yn hytrach ‘na defnyddwyr. Yn arwain o hyn, trafoda Meyer (2014) mai STEM yw dyfodol yr ysgolion gyda Megan Smith yn ceisio datgloi talent y disgyblion. (Meyer, 2014) Trafoda Donaldson (2015, tud 7) hefyd am bwysigrwydd STEM i ddyfodol addysg gan ei bod yn ffordd i’r disgyblion ddatblygu’r sgiliau priodol mewn ffordd drawsgwricwlaidd. 

Mae’n bwysig i blant ddatblygu sgiliau dinasyddiaeth oblegid mae’n ffordd o ddatblygu a hybu hyder y disgyblion a deall mwy am y byd (Young Citizen, 2019). Cytuna Morrison (2013) bod sgiliau dinasyddiaeth yn bwysig o fewn ysgol a dylid cael eu hintegreiddio’n drawsgwricwlaidd pan fo hynny’n berthnasol. Yn amlwg cytuna Donaldson (2015, tud 29) gan eu bod yn un o’i ddibenion, fel y sonnir eisoes ond mae dinasyddiaeth hefyd yn un o brif elfennau’r Fframwaith Cymhwysedd Digidol (2008) felly mae hyn yn rhoi fwy o reswm i’w integreiddio mewn i’r gwersi.

Dyfodol addysg

Yn y gorffennol yng Nghymru, caiff bob disgybl yr un darn o waith gyda dim ystyriaeth o’i allu. Trafoda Pocket Media (2018) am hyn wrth nodi mai dyma’r rheswm dros y canlyniadau gwael a phroblemau ymddygiad. Nid oedd y gwaith felly’n herio’r disgyblion MAT ddigon ac roedd y tasgau’n anodd i’r disgyblion lefel  cyrhaeddiad is. Gwelir enghraifft o hyn ar brofiad addysgu ar ôl dosbarthu’r taflenni gwaith anghywir i’r grwpiau gallu anghywir. O ganlyniad, gorffennodd y disgyblion MAT y gwaith mewn deg munud yn hytrach nag awr, gan adael i’r disgyblion eraill bryderu am ei gallu gan nad oeddent yn gallu gwneud y gwaith. O’r profiad yma, dysgir bod gwahaniaethu cywir yn hanfodol i sicrhau llwyddiant a chynnydd. Gwelir roedd dysgu’r gwersi mewn modd trawsgwricwlaidd yn effeithiol trwy wahaniaethu gan roedd y disgyblion cyrhaeddiad isel yn dda mewn ambell bwnc. Roedd hyn felly wedi hybu eu cymhelliant i orffen y gwaith. 
 
Gwelir o fideo Pocket Media (2018) na fydd athrawon y dyfodol pob tro yn sefyll o flaen y dosbarth gan fydd pwyslais enfawr ar lais y disgybl lle bydd plant yn arwain y dysgu. Trafoda Gill (2007, tud 5) am bwysigrwydd y disgyblion yn arwain y dysgu gan eu bod yn creu unigolion creadigol a hyderus. Mae hefyd yn bwysig bod y disgyblion yn cael eu paratoi ar gyfer y ‘pedwerydd chwyldro diwydiannol’ yn ôl Study International Staff (2019). Dywed mai’r ffordd gorau i baratoi’r disgyblion am hyn yw trwy STEM sef cynlluniau a phrosiectau ar gyfer yr ysgol sy’n canolbwyntio ar wyddoniaeth, technoleg, peirianneg a mathemateg (Study International Staff, 2019) sydd mewn ffordd yn ddull trawsgwricwlaidd.  

Gwelir na fydd profion yn y dyfodol er mwyn canolbwyntio ar gynnydd y disgyblion a gwelir fod hyn yn gam manteisiol iawn. Nid yw barnu gallu unigolyn yn ôl un prawf yn ffordd deg o fesur eu cyrhaeddiad felly bydd angen i’r athrawon fesur cynnydd y disgyblion trwy gydol y flwyddyn trwy arsylwi yn gryno a chreu cynllun dysgu unigol ar gyfer pob disgybl (Pocket Media, 2018). Bydd angen i’r athrawon gadw mewn cyswllt agos gyda’r rhieni i greu hyn er mwyn casglu’r wybodaeth ni fyddent yn gwybod o fewn yr ysgol megis eu diddordebau a faint ydy’r plentyn yn darllen yn y cartref. Gan fydd y pynciau i gyd wedi eu hintegreiddio gyda’i gilydd, gall asesu’n fod yn fwy cymhleth. Ar brofiad addysgu, gwelwyd hi’n anodd addysgu’n drawsgwricwlaidd i ddechrau, heb sôn am asesu. Roedd cymhwysedd digidol yn gyfrifoldeb hawdd i’w gyfuno gan fod y disgyblion yn ei fwynhau ac mae 'na ddigon o gyfleoedd iddynt ei defnyddio. Roedd asesu eu sgiliau cyfrifiadurol yn eithaf syml gan yr oedd yn amlwg os oeddent yn gallu gwneud un gweithgaredd neu beidio. Ond gwelwyd llythrennedd a rhifedd yn anodd eu hasesu gan nad oedd pob gwers yn cynnwys y ddau felly roedd yn rhaid arsylwi’n agos i’w ddarganfod pa sgiliau oedd yn cael eu caffael.

Casgliad 

Trafoda Gill (2007, tud 5) y pwysigrwydd o gael unigolion creadigol a hyblyg sy’n gallu meddwl yn wahanol i bobl eraill a gwelir fod Ysgol Gynradd Tafarnsbeit yn dangos arfer da o hyn. Datgana Estyn (2017) bod yr ysgol hon wedi dilyn awgrymiadau Donaldson trwy weithredu fel ysgol greadigol yn llawn o  
‘ymarferwyr brwdfrydig, cymhellol a chreadigol sy’n cael pob cyfle i ffynnu.’ Nid oes sôn am y disgyblion yn arwain y dysgu eto ond maent yn elwa o brofiadau cyson. Efallai, i fod yn ysgol ragorol, gallent gychwyn trwy roi fwy o lais i’r dysgwyr trwy ganiatáu i’r athro/wes gamu yn ôl a rhoi cyfle i’r plant arwain y dysgu. Ond fel dywed Gill (2007, tud 5), newid o fodel athro-ganolog i fodel dysgwyr-ganolog yw her fwyaf y dyfodol. 

Wrth ddod at gasgliad, pwysleisia llawer o’r ymchwil bod y cwricwlwm newydd yn heriol ond yn syniad cadarnhaol ar gyfer y dyfodol. Bydd yn her i athrawon eu gweithredu ond fel y trafoda nifer o ymchwilwyr, bydd yn rhoi fwy o lais i ddysgwyr i weithredu’n hyderus ac yn greadigol. Yn ôl profiad personol o fewn ysgol oedd wedi cymryd risg, roeddent wedi dechrau gweithredu’r cwricwlwm newydd. Roedd llawer o broblemau ynghlwm gan ei bod yn newydd ac nid yw popeth pob tro yn digwydd yn ôl ei gynllun. Cafodd pynciau eu hintegreiddio, a gwelodd llawer o athrawon hyn yn anodd cynllunio ac i asesu ond ar ôl ambell wythnos daeth yn fwy naturiol iddyn nhw. Yn bersonol, roedd integreiddio’r tri chyfrifoldeb yn anodd i nifer o wersi felly i wella y tro nesaf bydd angen cynllunio’n fwy gofalus i sicrhau bod y sgiliau i gyd yn cael eu datblygu. Dysgais i a’r ysgol bod rhaid cymryd risg fel dywed Mark Zukerberg (Y Combinator, 2017) ‘The biggest risk you can take is not taking any risk.’ Os nad ydy’r athrawon yn cymryd risg trwy weithredu’r cwricwlwm newydd a datblygu eu hyder, nid ydynt yn fodelau da i’r plant. Mae addysgu’n drawsgwricwlaidd yn hanfodol o fewn ysgol er mwyn i ‘ddysgwyr allu cymryd rhan yn llwyddiannus ac yn hyderus yn y byd modern’ (Llywodraeth Cymru, 2019, tud 11).

